23.		Návrh na oslobodenie od súdnych poplatkov
			(§ 254 Civilného sporového poriadku)
Okresný súd Rimavská Sobota 
k spisovej značke 7C/88/2022
Rimavská Sobota, dňa 8. 6. 2022
Vec:	Návrh na oslobodenie od súdnych poplatkov
V spore žalobcu Jozefa Horného, Gemerská 67, Rimavská Sobota proti žalovanému Jozefovi Urbanovi, Pohorelská 9, Hnúšťa o určenie vlastníckeho práva som bol výzvou zo dňa 4. 6. 2022 vyzvaný na zaplatenie súdneho poplatku vo výške 99,50 € v lehote 10 dní odo dňa doručenia výzvy pod sankciou zastavenia konania v prípade nezaplatenia poplatku. 
V súčasnosti som nezamestnaný a poberám len dávku v hmotnej núdzi vo výške 120 €, pričom iné príjmy nemám. Bývam v spoločnej domácnosti s manželkou a maloletým dieťaťom, manželka je taktiež bez zamestnania a poberá len dávku v hmotnej núdzi a rodinné prídavky na maloleté dieťa, celkovo vo výške 130 €. Majetok väčšej hodnoty nevlastním. Mesačné náklady rodiny predstavujú hlavne nájomné vo výške 140 €, strava 100 €, hygienické potreby 50 €. 
K žiadosti prikladám aj vyplnené tlačivo na dokladovanie pomerov a rozhodnutie Úradu práce, sociálnych vecí a rodiny v Rimavskej Sobote o priznaní dávok v hmotnej núdzi. 
Dôkazy:
–	Rozhodnutie Úradu práce, sociálnych vecí a rodiny v Rimavskej Sobote
–	Tlačivo pre dokladovanie pomerov účastníka konania, ktorý navrhuje, aby mu bolo priznané oslobodenie od súdnych poplatkov 
–	Potvrdenie o platbe SIPO (nájomné)
Vzhľadom na vyššie uvedené skutočnosti preto žiadam, aby mi súd podľa § 254 Civilného sporového poriadku priznal oslobodenie od súdnych poplatkov v plnom rozsahu. 
	Jozef Horný
Poznámky
Zákon o súdnych poplatkoch taxatívne vymenúva konania, ktoré sú od súdneho poplatku oslobodené a subjekty, ktoré sú od poplatku oslobodené. Od poplatku je oslobodený aj ten, komu bol priznaný nárok na poskytnutie právnej pomoci Centrom právnej pomoci. V týchto prípadoch je strana sporu oslobodená priamo zo zákona a nie je potrebné o oslobodenie od súdnych poplatkov žiadať. Ide o tieto prípady:
Od poplatku je oslobodené súdne konanie
a)	o ustanovení opatrovníka, vo veciach starostlivosti súdu o maloletých, o návrat maloletého do cudziny pri neoprávnenom premiestnení alebo zadržaní, vo veciach osvojenia a o povolenie uzavrieť manželstvo,
b)	o spôsobilosti na právne úkony,
c)	vo veciach zdravotného poistenia, sociálneho poistenia, sociálneho zabezpečenia policajtov a vojakov, starobného dôchodkového sporenia, doplnkového dôchodkového sporenia, štátnych sociálnych dávok, sociálnych dávok a príspevkov, pomoci v hmotnej núdzi, peňažných príspevkov na kompenzáciu sociálnych dôsledkov ťažkého zdravotného postihnutia, preukazu fyzickej osoby s ťažkým zdravotným postihnutím, preukazu fyzickej osoby s ťažkým zdravotným postihnutím so sprievodcom, parkovacieho preukazu pre fyzickú osobu so zdravotným postihnutím, sociálnych služieb, aktívnych opatrení na trhu práce a poskytovania zdravotnej starostlivosti,
d)	vo veciach výkonu rozhodnutí a exekúcie na vymáhanie pohľadávok zo súdnych a notárskych poplatkov, z peňažných trestov, pokút a trov konania vymáhaných štátom,
e)	vo veciach plnenia záväzkov z kolektívnych zmlúv,
f)	vo volebných veciach,
g)	vo veciach vzájomnej vyživovacej povinnosti rodičov a detí,
h)	o prípustnosti prevzatia a držania v zdravotníckom zariadení,
i)	o žalobe proti nečinnosti orgánu verejnej správy,
j)	o kompetenčnej žalobe,
k)	o vydaní súhlasu s inšpekciou.
Od poplatku sú oslobodení:
a)	Slovenská republika, štátne rozpočtové organizácie, štátne účelové fondy, právnická osoba vykonávajúca konsolidáciu pohľadávok verejného sektora, Slovenský pozemkový fond pri úkonoch a konaniach, ktoré vykonáva v mene Slovenskej republiky, a Sociálna poisťovňa,
b)	obce a vyššie územné celky v konaní vo veciach verejného a spoločensky prospešného záujmu,
c)	nadácie a charitatívne organizácie, humanitárne organizácie, ekologické organizácie a združenia pôsobiace na ochranu spotrebiteľov,
d)	žalobca v
1.	konaní o náhradu škody z pracovného úrazu a choroby z povolania, v konaní o určenie neplatnosti skončenia pracovného pomeru alebo štátnozamestnaneckého pomeru a pri uplatnení nárokov z neplatného skončenia pracovného pomeru alebo štátnozamestnaneckého pomeru,
2.	individuálnom pracovnoprávnom spore neuvedenom v bode 1, ak žalobca v tomto spore nie je zamestnávateľom,
e)	navrhovateľ v konaní o určenie výživného, v konaní o jeho zvýšenie, ako aj v konaní o uplatnenie práva na zaplatenie úrokov z omeškania s plnením výživného a v konaní o uznanie alebo vyhlásenie vykonateľnosti cudzieho rozhodnutia o výživnom, 
f)	nevydatá matka v konaní o príspevku na výživu a úhradu niektorých nákladov spojených s tehotenstvom a pôrodom, 
g)	prokurátor v konaní začatom na základe jeho žaloby alebo na jeho návrh a v konaní, do ktorého vstúpil, 
h)	maloleté dieťa v konaniach vo veciach určenia rodičovstva, 
i)	žalobca v konaní o náhradu škody vrátane škody na veciach, ktorá vznikla v súvislosti s ublížením na zdraví, 
j)	žalobca v konaní o náhradu škody alebo nemajetkovej ujmy, ktoré mu boli spôsobené trestným činom, 
k)	žalobca v konaní o náhradu škody alebo nemajetkovej ujmy, ktoré boli spôsobené porušením povinnosti poskytovateľa zdravotnej starostlivosti, ak porušenie povinnosti potvrdil Úrad pre dohľad nad zdravotnou starostlivosťou, 
l)	žalobca v konaní o poddlžníckej žalobe, 
m)	profesionálni vojaci, príslušníci Policajného zboru, príslušníci Zboru väzenskej a justičnej stráže Slovenskej republiky, príslušníci Národného bezpečnostného úradu a príslušníci Slovenskej informačnej služby a colníci v konaní o správnej žalobe proti rozhodnutiu služobných orgánov týkajúcich sa skončenia služobného pomeru a s tým súvisiacich nárokov podľa osobitných predpisov a v konaní o nároky zo služobného pomeru,
n)	žalobca v konaní o správnej žalobe vo veciach azylu, zaistenia a administratívneho vyhostenia,
o)	navrhovateľ pri podaní návrhu na vyhlásenie konkurzu, návrhu na povolenie reštrukturalizácie a návrhu na povolenie oddlženia a pri podaní návrhov, žiadostí a oznámení podľa osobitného predpisu,
p)	správca podľa osobitného predpisu, ak nejde o uplatňovanie nárokov z pohľadávok postúpených na úpadcu po vyhlásení konkurzu,
q)	žalobca v konaní o vylúčení majetku zo súpisu majetku podstát podľa osobitného predpisu,
r)	žalobca v konaní o vylúčení majetku zo súpisu podstaty podľa osobitného predpisu, 
s)	žalobca v konaní o vylúčení veci z exekúcie podľa osobitného predpisu, 
t)	žalobca v konaní o určení popretej pohľadávky podľa osobitného predpisu, 
u)	diplomatickí zástupcovia poverení v Slovenskej republike, konzuli z povolania a ďalšie osoby, ktoré podľa medzinárodného práva požívajú výsady a imunity, a to za predpokladu, že nie sú štátnymi občanmi Slovenskej republiky a že je zaručená vzájomnosť; toto oslobodenie sa nevzťahuje na poplatky vyberané za poplatkové úkony týkajúce sa nehnuteľností a žalôb alebo návrhov na začatie konania, ak je predmetom sporu nehnuteľnosť, 
v)	spotrebiteľ domáhajúci sa ochrany svojho práva podľa osobitného predpisu.
Ak nejde o žiaden z vyššie uvedených prípadov, teda ani o konanie oslobodené od poplatkov, ani o subjekt (osobu) oslobodený zo zákona od poplatkov, môže strana sporu podať na súd návrh na oslobodenie od súdneho poplatku. Súd na návrh prizná oslobodenie od súdneho poplatku, ak to odôvodňujú pomery strany. Strana sporu, ktorá navrhuje oslobodenie od súdnych poplatkov a tvrdí, že nemá dostatok prostriedkov na zaplatenie súdneho poplatku, musí takéto tvrdenie aj preukázať. Nepostačuje samotné tvrdenie v návrhu na oslobodenie alebo na predpísanom tlačive, je potrebné tvrdené skutočnosti aj zdokladovať. Zákon totiž neukladá súdu vyhľadávaciu povinnosť vo vzťahu k dôkazom potrebným na zistenie skutkového stavu. Je preto výlučne na strane sporu, aby svoje tvrdenie o nepriaznivých pomeroch sama preukázala.
Pre posúdenie možnosti priznania oslobodenia od súdnych poplatkov súd hodnotí osobné, majetkové a zárobkové pomery žiadateľa, prihliada k výške súdneho poplatku, pričom berie do úvahy všetky individuálne okolnosti daného prípadu, aby nedošlo k situácii, že neschopnosťou strany sporu zaplatiť súdny poplatok dôjde k porušeniu jeho práva v prístupe na súd. Zároveň však treba dodať, že zákon nerozlišuje medzi subjektami podnikateľskými a nepodnikateľskými. Oprávnenosť žiadosti preto súd hodnotí len z hľadiska splnenia zákonných podmienok (t. j. odôvodnenosť pomermi strany), pričom vychádza zo skutočností preukázaných žiadateľom.
Iba existencia vlastníckeho práva, resp. spoluvlastníckeho podielu, bez skúmania celkovej majetkovej situácie žiadateľa nemôže byť prekážkou prístupu k súdu. Pokiaľ sa žiada, aby účastník konania za účelom zaplatenia súdneho poplatku predal alebo prenajal nehnuteľnosť, ktorú vlastní, je to neprijateľné z dôvodu prednosti práva na dôstojný život, ako aj práva na ochranu vlastníctva. Je namieste pripomenúť aj časový aspekt, najmä reálnu možnosť, že účastník konania v lehote na zaplatenie súdneho poplatku, aj s prihliadnutím na prípadné konanie o oslobodenie od súdneho poplatku, predá, resp. prenajme danú nehnuteľnosť za cenu primeranú jej reálnej hodnote, nehovoriac o prípadoch, kedy je takáto nehnuteľnosť v režime podielového spoluvlastníctva alebo bezpodielového spoluvlastníctva manželov. (Uznesenie Najvyššieho súdu SR z 3. 10. 2012, sp. zn. 8Sžo/45/2012).
Priznané oslobodenie od súdneho poplatku súd kedykoľvek počas konania odníme, a to i so spätnou účinnosťou, ak sa do právoplatného skončenia konania preukáže, že pomery strany neodôvodňujú alebo neodôvodňovali oslobodenie od súdneho poplatku.